Biðtími í meðferði hjá átröskunarteymi Landspítalans eru nú átján mánuðir. Teymisstjóri segir biðina ekki styttast nema með betra húsnæði og fjölgun starfsfólks.
Átján mánaða bið er nú eftir meðferð hjá átröskunarteymi Landspítalans. Ríflega áttatíu manns eru á biðlista. Teymisstjórinn segir ástæðuna aðallega liggja í ófullnægjandi húsnæði sem geri það að verkum að meðferð tekur lengri tíma en ella.
Átröskunarteymið hefur fyrstu aðkomu að málum þar sem líklegt er að barn eða unglingur sé með átröskun. Það er fyrst og fremst göngudeild. Biðlistinn eftir meðferð hjá teyminu hefur fjórfaldast á síðustu tveimur árum og nú tekur átján mánuði að komast að hjá teyminu.
María Þóra Þorgeirsdóttir teymisstjóri átröskunarteymisins segir stóran hluta vandans liggja í húsnæðinu.
Í fyrsta lagi kom upp mnygla í húsnæði okkar á Hvíta bandinu og nokkrir starfsmenn þurftu að fara í veikindaleyfi vegna þess. Að endingu þurftum við að flytja úr húsnæðinu út af myglunni. Við fluttum í bráðabirgðahúsnæði og höfum ekki ennþá fengið húsnæði sem hentar teyminu. Við erum búin að bíða í rúmt ár eftir því og vitum ekki hvenær það kemur.
Þá hafi fækkun stöðugilda í teyminu um fjórðung á síðustu þremur til fjórum árum og kórónuveirufaraldurinn líka áhrif. María Þóra segir að þeim sem sækja í þjónustuna hafi ekki fjölgað, en samt er biðlistinn fjórfalt lengri en hann var fyrir tveimur árum.
Það er auðvitað einlæg ósk teymisins að málið leysist sem fyrst þar sem fólk veikist enn meira á meðan það bíður eftir meðferð og málin verða þyngri og taka lengri tíma í meðferð þegar fólk loksins kemst að. Þannig að þetta verður vítahringur sem viðheldur sér.
María Þóra segir að endurskipuleggja þurfi þjónustuna við þennan hóp, til dæmis með aðkomu heilsugæslunnar. En fleira þurfi til að leysa vandann.
Það er mat okkar að biðtími styttist ekki án fjölgunar starfsfólk og að húsnæðismálin komist í eðlilegt horf.
Biðtími í meðferð hjá átröskunarteymi Landspítalans er nú átján mánuðir. Teymisstjóri segir biðina ekki styttast nema með betra húsnæði og fjölgun starfsfólks.